Direktiva 94/34/ES Evropskega parlamenta in Sveta

z dne 30. junija 1994

o spremembi Direktive 89/107/EGS o približevanju zakonodaje držav članic o aditivih za živila, ki se smejo uporabljati v živilih, namenjenih za prehrano ljudi

EVROPSKI PARLAMENT IN SVET EVROPSKE UNIJE STA

ob upoštevanju Pogodbe o ustanovitvi Evropske skupnosti in zlasti člena 100a Pogodbe,

ob upoštevanju predloga Komisije [1],

ob upoštevanju mnenja Ekonomsko-socialnega odbora [2],

v skladu s postopkom, določenim v členu 189b Pogodbe [3],

ker pravila za usklajevanje na področju aditivov ne smejo vplivati na uporabo od 1. januarja 1992 veljavnih predpisov držav članic o prepovedi uporabe posameznih aditivov v nekaterih posebnih živilih, ki veljajo za tradicionalna in se proizvajajo na njihovem ozemlju, pod pogojem, da se ti predpisi ne razširjajo na celo vrsto živil, vključno z živili, ki ne sodijo v to direktivo, za katera predpisi Skupnosti predvidevajo odobritev aditivov;

ker se ti izdelki lahko razlikujejo z ustreznim označevanjem;

ker ne sme biti prizadet prosti promet z živili, ki so v skladu z direktivami o aditivih;

ker svoboda ustanavljanja proizvodnje in prodaje živil, ki so v skladu z direktivami o aditivih, ne sme biti prizadeta na ozemlju nobene države članice,

SPREJELA TO DIREKTIVO:

Člen 1

V direktivo 89/107/EGS [4] se vključi naslednji Člen 3a:

"Člen 3a

1. Z odstopanjem od člena 3(2)(a) in (b) Svet na predlog Komisije po postopku iz člena 100a Pogodbe dovoli državam članicam, da ohranijo prepoved uporabe posameznih aditivov pri proizvodnji nekaterih živil, ki veljajo za tradicionalna, pod pogojem da:

je ta prepoved veljala že 1. januarja 1992,

zadevne države članice na svojem ozemlju dovolijo proizvodnjo in prodajo vseh živil, ki ne veljajo za tradicionalna in so skladna s predpisi iz člena 3.

2. Brez poseganja v Uredbi (EGS) št. 2081/92(1) in (EGS) št. 2082/92(2) države članice sporočijo Komisiji do 1. julija 1994 seznam živil, ki jih štejejo za tradicionalna, in pri tem navedejo podrobne razloge skupaj z ustreznimi pravnimi predpisi, s katerimi je prepovedana uporaba posameznih aditivov v teh živilih.

Komisija do 1. aprila 1995 predloži Svetu predlog o merilih za opredelitev izdelka kot tradicionalnega, in o nacionalnih prepovedih, ki se v skladu s temi merili lahko ohranijo.

Svet odloči o predlogu do 1. aprila 1996.

3. Dokler Svet skladno z odstavkom 2 ne odloči, lahko države članice ohranijo vse prepovedi, ki so jih sporočile Komisiji na podlagi prvega pododstavka odstavka 2, pod pogojem, da so skladne s splošnimi pogoji iz odstavka 1.

_______

(1) Uredba Sveta (EGS) št. 2081/92 z dne 14. julija 1992 o zaščiti geografskih označb in geografskega porekla za kmetijske proizvode in živila (UL L 208, 24.7.1992, str. 1).

(2) Uredba Sveta (EGS) št. 2082/92 z dne 14. julija 1992 o certifikatih posebnega značaja za kmetijske proizvode in živila (UL L 208, 24.7.1992, str. 9)."

Člen 2

Države članice sprejmejo zakone in druge predpise, potrebne za uskladitev s to direktivo.

O tem takoj obvestijo Komisijo.

Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.

Člen 3

Ta direktiva začne veljati z dnem objave v Uradnem listu Evropskih skupnosti.

Člen 4

Ta direktiva je naslovljena na države članice.

V Bruslju, 30. junija 1994

Za Evropski parlament Za Svet

Predsednik Predsednik

E. Klepsch A. Baltas

[1] UL C 206, 13.8.1992, str. 1.

[2] UL C 73, 15.3.1993, str. 4.

[3] Mnenje Evropskega parlamenta z dne 26. maja 1993 (UL C 176, 28.6.1993, str. 117), potrjeno 2. decembra 1993 (UL C 342, 20.12.1993), Skupno stališče Sveta z dne 9. marca 1994 (še neobjavljeno v Uradnem listu) in Sklep Evropskega parlamenta z dne 9. marca 1994 (UL C 91, 28.3.1994, str. 75).

[4] UL L 40, 11.2.1989, str. 27.